贈周生
作者：劉敞
朝代：宋

paragraphs: 騏驥能千里，不能走鼠穴。
猛虎拘穽中，不如狗善齧。
周生學干祿，强進屢顛蹶。
時不用周生，周生亦不屑。
行年過五十，頗就知命說。
未嘗畜妻子，名利敢貪竊。
所憂道未能，欲辨孔與桀。
人知如此鮮，况不厭藜蕨。
與我始相見，便覺抱高節。
人皆用其巧，子獨趨所拙。
春秋舉逸民，蔽善尚貶絕。
誰期大夫賢，薦使在班列。